इंग्ल्यान्डमाथि घातक बने बुमराह
जसप्रित बुमराहले खेल जीवनकै उत्कृष्ट प्रदर्शन गरेपछि भारतले मंगलबार पहिलो एकदिवसीय अन्तर्राष्ट्रिय क्रिकेटमा घरेलु टोली इंग्ल्यान्डमाथि १० विकेटको जित हात पारेको छ ।
ओभल — जसप्रित बुमराहले खेल जीवनकै उत्कृष्ट प्रदर्शन गरेपछि भारतले मंगलबार पहिलो एकदिवसीय अन्तर्राष्ट्रिय क्रिकेटमा घरेलु टोली इंग्ल्यान्डमाथि १० विकेटको जित हात पारेको छ ।बुमराहले ७.२ ओभरमा ३ मेडन राख्दै १९ रन खर्चेर ६ विकेट लिएपछि टस हारेर ब्याटिङमा आएको इंग्ल्यान्ड धराशायी हुन पुगेको थियो । विश्व च्याम्पियन इंग्ल्यान्ड २५.२ ओभरमात्र टिकेर १ सय १० रनमा अलआउट हुन पुग्यो ।भारतीय बलरको इंग्ल्यान्डविरुद्धको एकदिवसीय अन्तर्राष्ट्रियमा पनि यो उत्कृष्ट बलिङ प्रदर्शन हो । सन् २००३ को विश्वकपमा आशिष नेहराले इंग्ल्यान्डविरुद्ध २३ रन खर्चेर ६ विकेट लिएका थिए । बुमराहलाई साथ दिँदै मोहम्मद सामीले ७ ओभरमा ३१ रन खर्चेर ३ विकेट लिए । अर्को एक विकेट प्रसिद्ध कृष्णको नाममा रह्यो ।जोस बटलरको एकदिवसीय अन्तर्राष्ट्रियमा इंग्ल्यान्ड कप्तानको रूपमा यो पहिलो खेल थियो, जुन बिर्सनलायक बन्यो । बटलरले नै इंग्ल्यान्डबाट सर्वाधिक ३० रन बनाए । उनले ३२ बल खेल्दै ६ चौका प्रहार गरे । डेविड विली २१, बाइडन कार्स १५ र मोइन अली १४ रनमा आउट भए । टेस्ट कप्तान बेन स्टोक्ससहित ओपनर जेसन रोय, जो रुट र लिएम लिभिङस्टोनले खाता खोल्न सकेनन् ।बटलर र स्टोक्सलाई सामीले तथा रोय, रुट, जोनी बेरिस्टो (७), लिभिङस्टोनलाई बुमराहले आउट गरे । भारतको दोस्रो तथा आफ्नो पहिलो ओभरमै प्लेयर अफ द म्याच बुमराहले रोय र रुटलाई आउट गरे ।कप्तान रोहित शर्मा र शिखर धवनले १९ ओभरभित्रै भारतलाई विजय दिलाए । शर्माले ५८ बलमा ७ चौका र ५ छक्का प्रहार गर्दै ७६ र धवनले ५४ बलमा ४ चौका प्रहार गर्दै ३१ रन बनाए । तीन खेलको शृंखलाको दोस्रो खेल बिहीबार हुनेछ । 